b'\n_START_ARTICLE_\nSn\xc3\xb8freser\n_START_PARAGRAPH_\nSn\xc3\xb8freser (eller snefreser p\xc3\xa5 riksm\xc3\xa5l) er et redskap med motor og roterende skovler for \xc3\xa5 rydde en vei eller plass for sn\xc3\xb8. Store sn\xc3\xb8fresere kan v\xc3\xa6re montert foran et tog, en lastebil, en ATV (terrengmotorsykkel med fire hjul) eller foran eller bak en traktor. Mindre varianter g\xc3\xa5r selv ved hjelp av beltedrift eller gummihjul med eller uten kjetting. De aller enkleste m\xc3\xa5 brukeren skyve selv._NEWLINE_Ved sn\xc3\xb8rydding kan br\xc3\xb8ytebiler og andre kj\xc3\xb8ret\xc3\xb8y ogs\xc3\xa5 bruke sn\xc3\xb8plog og sn\xc3\xb8skj\xc3\xa6r.\n_START_SECTION_\nSm\xc3\xa5 og store sn\xc3\xb8fresere\n_START_PARAGRAPH_\nDe fleste sn\xc3\xb8fresere kan deles inn i ett- eller totrinnsfresere. Ettrinnsvarianten samler sammen sn\xc3\xb8en og kaster den bort i ett trinn. Totrinnsvarianten har to bilaterale skruer som samler sn\xc3\xb8en inn mot midten der en ny skrue i stor hastighet kaster sn\xc3\xb8en ut gjennom utkastet. De selvg\xc3\xa5ende modellene er ofte beregnet for privatpersoner og mindre omr\xc3\xa5der. _NEWLINE_Ettrinnsvariantene brukes mest p\xc3\xa5 mindre omr\xc3\xa5der, for ekempel en kort, asfaltert oppkj\xc3\xb8rsel. Bruksomr\xc3\xa5det er begrenset fordi skovelen, som oftest er laget av st\xc3\xa5l med en gummileppe p\xc3\xa5 utsiden, b\xc3\xa5de m\xc3\xa5 drive freseren fremover, samle sammen sn\xc3\xb8en og samtidig kaste den ut. P\xc3\xa5 en totrinnsmodell blir disse tre oppgavene utf\xc3\xb8rt av atskilte maskindeler: en sakteg\xc3\xa5ende skovel samler og hakker opp sn\xc3\xb8en, en hurtigg\xc3\xa5ende turbin kaster den vekk, mens det er hjul og belter som s\xc3\xb8rger for fremdrift. Totrinnsmodellene er derfor st\xc3\xb8rre, tyngre og dyrere enn ettrinnstypene, men ogs\xc3\xa5 mer robust.\n_START_SECTION_\nTotrinnsfresere og norske produsenter\n_START_PARAGRAPH_\nDersom det er et st\xc3\xb8rre areal og grus p\xc3\xa5 bakken, er det lettest \xc3\xa5 arbeide med totrinnssn\xc3\xb8fresere. Sn\xc3\xb8fresere for traktorer blir vanligvis montert bak p\xc3\xa5 traktorens trepunktsoppheng. De kan v\xc3\xa6re ettrinnssn\xc3\xb8fresere (V-fres) eller totrinnsfresere. V-fresere er det vanligste. Arbeidsbredden er fra 1,4 til 2,5 meter. Moderne V-fresere har solid skrog med rette vegger, og bakmontert vifte med diameter 70-80 cm. De har dessuten svingbar tut som gir muligheter for \xc3\xa5 legge sn\xc3\xb8en til venstre eller h\xc3\xb8yre, og mange har i tillegg stillbar klaff for \xc3\xa5 justere kastelengden p\xc3\xa5 sn\xc3\xb8en. Traktormonterte totrinnsfresere har en mateskrue som transporterer sn\xc3\xb8en inn mot en sentralt montert vifte. Tut-systemet er som p\xc3\xa5 en V-freser. To-trinnsfreser finnes ogs\xc3\xa5 i utgaver som kan rygges, eller monteres i front.\n_START_SECTION_\nSelvg\xc3\xa5ende sn\xc3\xb8fresere\n_START_PARAGRAPH_\nSelvg\xc3\xa5ende sn\xc3\xb8fresere benyttes mest for store arealer, som p\xc3\xa5 flyplasser og for rydding av veier.\n_START_SECTION_\nInternasjonale produsenter og merker\n_START_PARAGRAPH_\nSn\xc3\xb8fresermarkedet er dominert av kjente internasjonale varemerker som Ariens, Canadiana, Honda, Husqvarna, Murray, Snapper, Stiga, Toro og andre. Mange er utstyrt med  motorer fra B&S eller Tecumseh, mens Honda lager sine egne.  De siste \xc3\xa5rene har flere kinesiske merker blitt solgt, gjerne markedsf\xc3\xb8rt under navn som Sierra, Speed, Blizard og andre. Disse sn\xc3\xb8freserne er ofte mye billigere enn de kjente merkene, men kvaliteten kan variere. Den mekaniske kvaliteten p\xc3\xa5 en sn\xc3\xb8freser er spesielt viktig p\xc3\xa5 en totrinnsmodell, som inneholder mange deler som kan g\xc3\xa5 i stykker.'